На основу члана 123. став 11. Закона о играма на срећу („Службени гласник РС”, бр. 18/20 и 94/24) и члана 17. став 4. и члана 24. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Министар финансија доноси

**ПРАВИЛНИК**

**о начину означавања, садржини и изгледу ознака којима се означава пословни простор приређивача коме се изриче мера забране приређивања посебних игара на срећу**

"Службени гласник РС", број 37 од 23. априла 2025.

Члан 1.

Овим правилником прописују се начин означавања, садржина и изглед ознака Управе за игре на срећу, којима се видно означава пословни простор приређивача коме се изриче мера забране приређивања посебних игара на срећу у складу са чланом 123. Закона о играма на срећу („Службени гласник РС”, бр. 18/20 и 94/24) (у даљем тексту: Закон).

Члан 2.

Означавање пословног простора приређивача који је предмет изрицања мера забране приређивања посебних игара на срећу, врши се обавештењем, траком и плакатом Управе за игре на срећу.

Члан 3.

Обавештење из члана 2. овог правилника је у облику положеног правоугаоника и штампа се у димензији А4 формата, односно у величини 21 cm x 29,7 cm.

Подлога обавештења из става 1. овог члана је беле боје, док је садржина обавештења исписана црним словима.

Изглед и садржина обавештења из става 1. овог члана дата је на Обрасцу ОБ УИС – Обавештење Управе за игре на срећу, који је одштампан уз овај правилник и чини његов саставни део.

Обавештење из става 1. овог члана се истиче на улазу у пословни простор и другим спољашњим површинама пословног простора у којем се приређују посебне игре на срећу, а који је предмет инспекцијског надзора.

Члан 4.

Трака из члана 2. овог правилника израђује се од ПВЦ самолепиве фолије флуоресцентно плаве боје, ширине до 10 cm на којој је белом флуоресцентном бојом словима исписан текст: „УПРАВА ЗА ИГРЕ НА СРЕЋУ”.

Укупна дужина текста из става 1. овог члана је до 40 cm, а размак између два текста је до 20 cm.

Изглед траке из става 1. овог члана дат је на Обрасцу ТР УИС – Трака Управе за игре на срећу, који је одштампан уз овај правилник и чини његов саставни део.

Члан 5.

Плакат из члана 2. овог правилника је у облику положеног правоугаоника и штампа се у димензији А4 формата, односно у величини 21 cm x 29,7 cm.

Плакат из става 1. овог члана се израђује на белој подлози, са словним и графичким приказима у црној и белој боји и грбом Републике Србије.

Изглед и садржина плаката из става 1. овог члана дати су на Обрасцу ПЛ УИС – Плакат Управе за игре на срећу, који је одштампан уз овај правилник и чини његов саставни део.

Плакат из става 1. овог члана се истиче на улазу у пословни простор у којем се приређују посебне игре на срећу, а који је предмет инспекцијског надзора.

Члан 6.

Инспектор Управе за игре на срећу може у току надзора, на улазу у пословни простор у којем се приређују посебне игре на срећу за који се истиче мера забране приређивања посебних игара на срећу, заједно са обавештењем и плакатом из чл. 3. и 5. овог правилника, истакнути и решење о забрани приређивања посебних игара на срећу.

Члан 7.

Одредбе овог правилника, које се односе на садржину и изглед обавештења, траке и плаката Управе за игре на срећу, сходно се примењују и у случајевима печаћења пословног простора и објеката у којима се неовлашћено приређују посебне игре на срећу у смислу члана 122. став 4. Закона.

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”.

Број 001203275 2025 10520 027 000 012 001

У Београду, 16. априла 2025. године

Министар,

**Синиша Мали,** с.р.





